* P R I J E D L O G -

Na temelju članka 26. stavka 2., članka 41. stavka 4. i članka 42. stavka 1. Zakona o lokalnim porezima („Narodne novine“ broj 115/1, 101/17, 114/22, 114/23. i 152/24) te članka 29. Statuta Općine Pitomača („Službene novine“ Općine Pitomača, 1/21. i 4/21), Općinsko vijeće Općine Pitomača, na \_\_. sjednici, održanoj dana \_\_\_\_\_\_\_\_ 2025. godine, donijelo je

**O D L U K U**

**o općinskim porezima Općine Pitomača**

**I. OPĆE ODREDBE**

*Članak 1.*

Odlukom o općinskim porezima Općine Pitomača (u daljnjem tekstu: Odluka) propisuju se vrste poreza koji pripadaju Općini Pitomača (u daljnjem tekstu: Općina), obveznici plaćanja, porezna osnovica, stope i visine poreza te način obračuna i plaćanja poreza u skladu s odredbama Zakona o lokalnim porezima te nadležno tijelo za utvrđivanje i naplatu poreza.

**II. VRSTE POREZA**

*Članak 2.*

Općinski porezi su:

1. porez na nekretnine,

2. porez na korištenje javnih površina.

**2.1. Porez na nekretnine**

*Članak 3.*

Porez na nekretnine plaćaju domaće i strane pravne i fizičke osobe koje su vlasnici nekretnina na dan 31. ožujka godine za koje se utvrđuje porez, a koje se nalaze na području općine Pitomača.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

*Članak 4.*

Porez na nekretnine plaća se u iznosu 1,00 eura godišnje po kvadratnom metru korisne površine nekretnine.

*Članak 5.*

  Porez na nekretnine ne plaća se na nekretnine:

1. koje služe za stalno stanovanje,

2. koje se iznajmljuju na temelju ugovora o najmu za stalno stanovanje,

3. javne namjene i nekretnine namijenjene institucionalnom smještaju osoba,

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci,

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci,

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor,

7. u slučajevima kada se iz svih okolnosti može utvrditi da je onemogućena stambena namjena nekretnine,

8. u vlasništvu Općine koje se nalaze isključivo na području općine Pitomača,

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

*Članak 6.*

Porez na nekretnine općinski je porez čiji se prihod dijeli:

1. 80 % udio Općine,

2. 20 % udio Virovitičko – podravske županije.

*Članak 7.*

Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Iznimno od stavka 1. ovoga članka, porezno tijelo neće donositi rješenje o porezu na nekretnine u slučaju kada se poreznog obveznika oslobađa od obveze poreza na nekretnine.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.

*Članak 8.*

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine sukladno Zakonu o lokalnim porezima.

**2.2. Porez na korištenje javnih površina**

*Članak 9.*

Porez na korištenje javnih površina plaćaju pravne i fizičke osobe koje koriste javne površine na području Općine.

Obveznik poreza na korištenje javnih površina je svaka pravna ili fizička osoba koja koristi javnu površinu za postavljanje objekata i naprava privremenog karaktera (pokretnih stvari).

Javnim površinama u smislu ove Odluke smatraju se površine čije je korišenje namjenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, igrališta, parkirališta, parkovne i zelene površine u naselju, rekreacijske površine i sl.)

*Članak 10.*

Za korištenje javnih površina, ovisno o namjeni, plaća se porez na korištenje javnih površina kako slijedi:

|  |  |  |
| --- | --- | --- |
| 1. | za privremeno uskladištenje materijala, drva, robe ispred zgrada i na ostalim javnim površinama | 0,50 eura/m² dnevno |
| 2. | za korištenje javne površine u ugovorenom roku gradnje, osim ako je investitor JLP(R)S, ustanove i trgovačka društva u isključivom ili pretežitom vlasništvu RH, JLP(R)S, tada se daje bez naknade | 0,50 eura/m² dnevno |
| 3. | za korištenje javne površine izvan ugovorenog roka gradnje, osim ako je investitor JLP(R)S, ustanove i trgovačka društva u isključivom ili pretežitom vlasništvu RH, JLP(R)S, tada se daje bez naknade | 1,00 eura/m² dnevno |
| 4. | za postavljanje pokretne naprave - štanda za prigodne prodaje prilikom manifestacija, blagdana i sl. | 1,50 eura/ m² dnevno |
| 5. | za korištenje javne površine radi postavljanja tende, stolova i stolica u svrhu obavljanja ugostiteljske djelatnosti | 2,00 eura/m² mjesečno |
| 6. | Za postavljanje šatora prigodom održavanja manifestacija | 0,50 eura/m² dnevno |
| 7. | Za postavu zabavne radnje /vrtuljak, tobogan, cirkus i sl. | 0,50 eura/m² dnevno |
| 8. | Za prodaju poljoprivrednih proizvoda (voće, povrće, sadnice, presadnice i sl.) iz vlastite proizvodnje na javnoj površini ispred vlastite nekretnine | bez naknade |
| 9. | Za prodaju poljoprivrednih proizvoda (voće, povrće, sadnice, presadnice i sl. ) iz vlastite proizvodnje na javnoj površini ispred društvenih domova, oko tržnice, javnim šetnicama, na  trgovima, parku i sl. | 1,00 eura/m2 dnevno |
| 10. | Za prodaju ostale robe (igračke, odjeća, obuća i sl.) oko tržnice u Pitomači | 1,00 eura/m2 dnevno |
| 11. | Za prodaju božićnih drvaca | 1,00 eura/m² dnevno |
| 12. | Za prodaju cvijeća i svijeća prigodom blagdana Svih Svetih | 1,00 eura/m² dnevno |
| 13. | Za postavljanje reklamnih panoa - godišnje   1. - do 1 m² 2. - do 5 m² 3. - preko 5 m² | 40,00 eura  80,00 eura  200,00 eura |
| 14. | Za postavljanje reklamnih panoa - transparenata | 1,00 eura/m² dnevno |
| 15. | Za postavljanje stolova, klupa, štandova u svrhu izborne promidžbe, referenduma | 1,50 eura/m² dnevno |
| 16. | Za postavu izložbenog prodajnog asortimana ispred trgovina/izloga | 2,00 eura/m2 mjesečno |
| 17. | Za postavljanje kioska – mjesečno  - do 15 m2   1. do 20 m2 2. do 25 m2 3. do 30 m2 | 20,00 eura  25,00 eura  30,00 eura  40,00 eura |
| 18. | Pokretne trgovine | 25,00 eura/mjesečno |
| 19. | Za postavljanje stolova, klupa, štandova od strane neprofitnih udruga humanitarnog karaktera (prava ljudi, životinja, očuvanje okoliša i slično) | bez naknade |

*Članak 11.*

Obveza plaćanja poreza na korištenje javne površine iz članka 10. ove Odluke utvrđuje se rješenjem o razrezu poreza na temelju zahtjeva stranke.

*Članak 12.*

Rješenje o razrezu poreza na korištenje javnih površina donosi Jedinstveni upravni odjel Općine Pitomača (u daljnjem tekstu: Jedinstveni upravni odjel).

Porez na korištenje javnih površina plaća se u roku 15 dana od dana dostave rješenja o utvrđivanju tog poreza.

**III. NADLEŽNO TIJELO ZA UTVRĐIVANJE I NAPLATU POREZA**

**3.1. Nadležno tijelo za utvrđivanje i naplatu poreza na nekretnine**

*Članak 13.*

Ovom Odlukom, utvrđuje se nadležno porezno tijelo za utvrđivanje i naplatu poreza na nekretnine, odnosno ovom Odlukom, ovlašćuje se Ministarstvo financija, Porezna uprava, Područni ured Virovitica da obavlja poslove utvrđivanja, evidentiranja, nadzora, naplate i ovrhe radi naplate općinskog poreza propisanog u članku 2. točke 1. ove Odluke, odnosno opisanog u člancima od 3. do 8. ove Odluke.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

*Članak 14.*

Porezna uprava je dužna do 15. u mjesecu, za prethodni mjesec, Općini Pitomača dostavljati zbirna izvješća o utvrđenim i naplaćenim porezima.

*Članak 15.*

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

**3.2. Nadležno tijelo za** **utvrđivanje i naplatu poreza na korištenje javnih površina**

*Članak 16.*

Poslove utvrđivanja, evidentiranja, nadzora, naplate i ovrhe radi naplate općinskog poreza propisanog u članku 2. točke 2. ove Odluke, odnosno opisanog u člancima od 9. do 12. ove Odluke obavlja Jedinstveni upravni odjel.

**IV. PRIJELAZNE I ZAVRŠNE ODREDBE**

*Članak 17.*

Glede utvrđivanja, naplate, povrata poreza, žalbenog postupka, zastare i prekršajnog postupka primjenjuju se odredbe zakona kojim je uređen opći porezni postupak, osim ako je Zakonom o lokalnim porezima drukčije uređeno, i zakona kojim se uređuje prekršajni postupak.

*Članak 18.*

Danom stupanja na snagu ove Odluke prestaje važiti Odluka o općinskim porezima Općine Pitomača („Službene novine“ Općine Pitomača broj 9/21. i 10/22) i Odluka o prijenosu poslova utvrđivanja, evidentiranja, nadzora, naplate i ovrhe radi naplate lokalnih poreza („Službene novine“ Općine Pitomača broj 9/21).

*Članak 19.*

Ova Odluka stupa na snagu osmi dan od dana objave u „Službenim novinama“ Općine Pitomača.

KLASA: 410-01/25-01/01

URBROJ: 2189-16-25-3

Pitomača, \_\_\_\_\_\_\_2025.

OPĆINA PITOMAČA

OPĆINSKO VIJEĆE

PREDSJEDNIK:

dr.sc. Rikard Bakan

O B R A Z L O Ž E N J E:

I. PRAVNI TEMELJ ZA DONOŠENJE AKTA

Članak 41. stavak 4. i članka 42. stavak 1. Zakona o lokalnim porezima („Narodne novine“ broj 115/1, 101/17, 114/22, 114/23. i 152/24) te članak 29. Statuta Općine Pitomača („Službene novine“ Općine Pitomača, 1/21. i 4/21).

II. PRIKAZ STVARNOG STANJA I RAZLOZI ZA DONOŠENJE

Člankom 41. Zakona o lokalnim porezima („Narodne novine“ broj 115/1, 101/17, 114/22, 114/23. i 152/24) propisano je da poslove u vezi s utvrđivanjem i naplatom poreza jedinica lokalne i područne (regionalne) samouprave, osim poreza na automate za zabavne igre, obavljaju nadležna tijela jedinica lokalne i područne (regionalne) samouprave.

Poslove u svezi s utvrđivanjem i naplatom poreza na automate za zabavne igre obavlja Ministarstvo financija, Porezna uprava.

Iznimno, predstavničko tijelo jedinice lokalne samouprave može svojom odlukom povjeriti drugoj jedinici lokalne samouprave odnosno jedinici područne (regionalne) samouprave utvrđivanje i naplatu poreza propisanih ovim Zakonom, uz prethodnu suglasnost predstavničkog tijela jedinice lokalne odnosno jedinice područne (regionalne) samouprave kojoj se poslovi povjeravaju.

Porezna uprava može obavljati poslove u vezi s utvrđivanjem i naplatom poreza jedinica lokalne i područne (regionalne) samouprave na temelju odluke predstavničkog tijela jedinice lokalne ili područne (regionalne) samouprave, uz prethodnu suglasnost ministra financija, osim poreza na cestovna motorna vozila.

Člankom 42. Zakona o lokalnim porezima („Narodne novine“ broj 115/1, 101/17, 114/22, 114/23. i 152/24) propisano je da predstavničko tijelo jedinice lokalne samouprave svojom odlukom utvrđuje:

1. za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza,

2. za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. Zakona, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. Zakona i nadležno porezno tijelo za utvrđivanje i naplatu poreza,

3. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.